Round Rhodolite Garnet 10K Yellow Gold Earring with Diamond | Gemstone Cluster Stud Earrings | Gemvara
Reference Code: 1BS5C3 Schutte en sy kwinkslae skuif nou Australië toe | Netwerk24
Schutte en sy kwinkslae skuif nou Australië toe
Deur Jana Smit 26 Augustus 2018 08:40
Jan Harm Schutte (38), die spitsvondige kykNET-aanbieder, het Saterdagoggend ná 12 jaar vir die heel laaste keer van die Ontbytsake-stel af gestap.
Jan Harm Schutte sit vir oulaas reg vir grimering voordat hy vir die laaste keer voor die Ontbytsake-kameras ingeskuif het. Foto: Inge Kühne
Gisteraand om 19:00 het hy, sy vrou, Kim, en hul twee dogters, Emma (7) en Chloe (4), na Australië vertrek waar hy hom as televisieaanbieder by Vox Sport gaan aansluit.
Schutte was ook ’n senior vervaardiger en aanbieder by SuperSport Internasionaal.
Hy begin reeds Woensdag in sy nuwe werk.
Die gesin gaan vir eers in Sydney in ’n gastehuis woon terwyl hulle na ’n huurplek naby Schutte se werk soek.
Kykers van kyk­NET het hom 12 jaar gelede leer ken op Ontbytsake as aanbieder van die weer en landbounuus. Hy was veral geliefd danksy sy vlymskerp kwinkslae wanneer hy saam met die anker-aanbieder Dawie Roodt op die stel was.
Schutte sê hulle is aan die een kant baie opgewonde oor die skuif, maar ook hartseer om vir familie en vriende totsiens te sê.
“Ons was nou al in Australië, en Sydney is ’n goeie stad. En ek is passievol oor my nuwe werk.”
Hy sê hul plan is om burgerskap in Australië te kry, maar hulle sluit nie die idee uit om weer eendag na Suid-Afrika terug te keer nie.
Roodt sê Schutte is een van die wonderlikste mense wat hy ken.
“In die 12 jaar wat ons saamgewerk het was daar nooit enige konflik of spanning nie.”
Hy het Schutte geloof vir sy vinnige reaksies. “Die goed wat hy kwytgeraak het . . . hy kon so vinnig uit ’n gat kom. Dis ’n groot talent.”
Roodt sê hoewel dit jammer is om so ’n groot talent te verloor, is hy baie bly vir Schutte en sy gesin.
Schutte, gebore en getoë in Randburg, het BSc by die destydse Randse Afrikaanse Universiteit gestudeer, waarna hy as handelsmerkbemarker by SAB begin werk het.